Vestre Landsret omstøder byretsdom i sagen om delingen af en seksuelt krænkende video fra 30 dages betinget fængsel til en bøde på 2.500 kroner.

Det blev afgørelsen, da en 20-årig mand fra Syddjurs i dag igen stod for retten, fordi han har delt en seksuelt krænkende video på nettet.

Den unge mand er en af de op mod tusind unge, der har delt den samme video med krænkende seksuelle billeder.

Landsretten lagde ved sin afgørelse blandt andet vægt på, at videoen var meget sløret og af dårlig kvalitet. Retten fandt det derfor ikke for bevist, at den tiltalte vidste, at personerne på videoen var under 18 år.

Den tiltalte frifindes derfor for at have udbredt børnepornografisk materiale.

I stedet dømmer Landsretten ham for ved delingen af videoen at have krænket blufærdigheden hos de medvirkende personer og for uberettiget at have videregivet billeder vedrørende en andens private forhold.

Den tiltalte blev desuden frifundet for at have krænket blufærdigheden hos modtagerne af videoen, idet de selv havde anmodet om at modtage den.

Anklageren ville have hårdere straf

I byretten fik den 20-årige mand 30 dages betinget fængsel for at have delt børneporno, men anklager Anne Damhus Kristensen gik i landsretten efter en hårdere dom.

- Vi havde lagt op til en strengere straf end den, som byretten nåede frem til, og det var op til landsretten at vurdere, hvor straffeniveauet skal ligge, sagde hun før dommen.

Læs også : 20-årig idømt betinget fængsel i 30 dage for at dele sexvideo

Sagen mod den 20-årige er den første, der kommer i landsretten, men yderligere otte prøvesager fra hele landet skal også i landsretten.

- De er med til at lægge en linje for, hvordan praksis er. Det står nu tilbage i forhold til resten af sagerne, når vi er færdige med at se, hvordan de her prøvesager ender, siger hun.

Når landsretten har talt, kommer turen så til de næsten tusind andre unge i sagen, der også delte videoen.

Hvis de risikerer en fængselsstraf, også selv om den bare er betinget, skal de i byretten.

- En betinget straf betyder, at man i princippet får en advarsel. Det får ikke på den måde konsekvenser, med mindre man begår noget igen, hvor domstolene skal tage stilling til denne her straf, forklarer Anne Damhus Kristensen.

Da den 20-årige mand fra Syddjurs var i byretten, blev han dømt til at betale 10.000 kroner i erstatning til pigen på videoen.

Overblik over sagen:

• 40 dages betinget fængsel: En 19-årig mand blev i Retten i Lyngby 5. februar dømt for at dele to videosekvenser af de 15-årige med 34 forskellige personer i efteråret 2015.

• 30 dages betinget fængsel: En 20-årig mand fra Syddjurs blev 5. februar dømt for at have delt en video af seksuel krænkende karakter af de 15-årige med 12 personer. Delingerne skete fra december 2015 til maj 2016. Landsretten har dog 23. marts ændret dommen til fem dagbøder på hver 500 kroner.

• 30 dages betinget fængsel: En 18-årig mand blev ved Retten i Aarhus 20. februar dømt skyldig i deling af en video over to omgange. I første omgang blev den sendt til én person og i anden omgang til den samme samt ni andre.

• 30 dages betinget fængsel: En 20-årig mand fra Aarhus delte materialet syv gange og gjorde det tilgængeligt for 15 personer. Han blev dømt ved Retten i Aarhus 14. marts.

• 20 dages betinget fængsel: En 17-årig dreng delte to seksuelt krænkende videoer med 16 andre i en gruppechat. Han blev dømt i Retten i Lyngby 6. februar.

• 10 dages betinget fængsel: En 22-årig mand blev i Retten i Lyngby 6. februar dømt skyldig i at have delt en af de to videoer af de 15-årige. Han delte den med syv venner i løbet af én dag i september 2015.

• 10 dages betinget fængsel: En nu 19-årig kvinde delte i oktober 2015 en krænkende video med en veninde. Delingen udløste 26. februar en dom på 10 dages betinget fængsel i Retten i Lyngby.

• 7 dages betinget fængsel: En 20-årig kvinde fra Aarhus delte materialet én gang og gjorde det tilgængeligt for én person. Hun blev dømt 14. marts ved Retten i Aarhus.

• / Ritzau